Democratic Alliance
Store norske leksikon,Historie,Verdens historie og samtidshistorie,Afrika,Sør-Afrikas historie,Sør-Afrikas samtidshistorie
Democratic Alliance (DA) er et politisk parti i Sør-Afrika, opprettet i 2000. DA er det største opposisjonspartiet i Sør-Afrikas parlament med 20,1 prosent av stemmene ved parlamentsvalget i 2019 (mot det regjerende ANCs 57,5 prosent).
DA representerer en videreføring av en lang liberal tradisjon fra tiden under apartheid (1948–1994), da partiets forgjengere – Progressive Party, Progressive Reform Party, Progressive Federal Party og Democratic Party – var den eneste parlamentariske opposisjon mot raseskillepolitikken. Partiet fikk beskjeden oppslutning (1,7 prosent) ved valget i 1994. I det første ti-året etter 1994 skulle partiet gradvis, i kjølvannet av det hvite Nasjonalistpartiets sammenbrudd, bli det dominerende partiet blant hvite velgere, etter hvert under det nye navnet Democratic Alliance. De fikk 9,6 prosent ved valget i 1999 og 12,4 prosent i 2004.Partiet vendte seg deretter mot fargede velgere, som utgjorde et flertall i Cape Town og Western Cape-provinsen. Oppslutningen her var økende, og etter hvert skulle partiet få kontroll over både byen og provinsen, først i allianse med småpartier, men etter hvert med rent flertall. Deretter gjorde partiet forsøk på å få oppslutning blant svarte afrikanere. De fikk sin første leder herfra i 2015 og flyttet sitt hovedkvarter fra Cape Town til hjertet av ANCs maktbase i Gauteng og Johannesburg. De gjorde et godt valg ved kommunevalget i 2016 og fikk i allianse og med støtte fra andre partier ordførerne i ANC-dominerte storbyer: Johannesburg, Tshwane og Nelson Mandela Bay.Etter hvert skulle partiet likevel miste ordføreren i Johannesburg og Nelson Mandela Bay, og ANC tok over i allianse med småpartier. Nye motsetninger mellom de tradisjonelle hvite maktgrupperingene og nye svarte afrikanske ledere oppsto. Partilederen Maimane meldte seg ut. Det gjorde også ordføreren i Johannesburg, den konservative næringslivslederen Herman Mashaba, som opprettet et nytt parti, ActionSA. I fargede områder ble det opprettet flere nye småpartier, blant annet ett som ble ledet av den tidligere DA ordføreren i Cape Town, Patricia de Lille. Konservative hvite velgere begynte også å flytte sin støtte til Freedom Front Pluss. DA gikk noe tilbake ved parlaments- og provinsvalget i 2019 og særlig ved kommunevalget i 2021. De fikk et knapt flertall i Cape Town i 2019 og – med støtte fra Economic Freedom Fighters – ordførerne i de tre millionbyene i Gauteng-provinsen. Partiledere Tony Leon (2000–2007)  Helen Zille (2007–2015) Mmusi Maimane (2015–2019) John Steenhuisen (2019–) Les mer i Store norske leksikon Sør-Afrika Sør-Afrikas politiske system Sør-Afrikas samtidshistorie